Boektrommels betower kinders | US Taalsentrum
Boektrommels betower kinders
Op 12/06/2017 geplaas · In Dialogos, Jongste nuus geplaas
In die vorige uitgawe van Dialogos het ons berig oor hoe 'n boereworsrolverkoping meertaligheid kon help bevorder. Ons volg nou daardie projek se spoor verder.
Dit was met groot opgewondenheid dat die Vriende van Afrikaans, die Taalsentrum en die koshuis Academia op 20 April twee boektrommels by Akkerdoppies en Speelkring, twee kleuterskole in Stellenbosch, kon aflewer.
Die boektrommels, saam R15 000 werd, is gefinansier deur skenkings en die "Kom koop 'n boereworsrol en maak 'n boektrommel vol"-projek wat op 10 Maart vanjaar geloods is. Met hierdie projek het die Vriende van Afrikaans, die Taalsentrum, Academia en Matie Gemeenskapsdiens saamgespan om geld in te samel om boektrommels vir skole te koop. Die projek is ook deel van die Taalsentrum se 2017-meertaligheidsveldtog.
Die kinders by die twee kleuterskole se gesiggies het behoorlik gestraal toe 'n boektrommel met 90 splinternuwe boekies voor hulle oopgemaak word. Chareldine van der Merwe van die Vriende van Afrikaans het met die kleuters gesels oor hoe 'n mens 'n boek reg hanteer, waarna sy vir hulle 'n storie voorgelees het. By albei skole het die kinders na die tyd het sommer spontaan twee liedjies gesing om dankie te sê. Academia gaan verder vanjaar voorleesinisiatiewe by die twee skole loods en ook aan die einde van die jaar verrassingspakkies aflewer om kinders by die skole in die regte stemming vir Kersfees te kry.
"Dit laat 'n mens se hart voorwaar warm klop om die geskenk van boeke met kinders te deel. Ons hoop die towerkrag van boeke sal elke kind aanhou bekoor," sê Vernita Beukes van die Taalsentrum, wat die projek koördineer. "Immergroen Dr Suess sê tereg: 'You can find magic wherever you look. Sit back and relax, all you need is a book!'"